Ultima săptămână din luna martie a venit cu vești bune pentru elevii Colegiului Național Militar "Ștefan cel Mare", care au obținut rezultate bine la etapele județene ale olimpiadelor.
Astfel, elevii militari Robert Poenaru, Rareș Mihail Penduș, Cătălin Buștihan, Matei Spînu, Andrei Boroz, Ana Mamaischi, Paula Pușcaș și Cosmin Roșu au făcut dovada pregătirii lor, calificându-se la faza națională a Olimpiadei de Geografie.
"Tinerii în uniformă militară au îmbinat pasiunea pentru geografie cu dorința de a cunoaște tainele lumii, fiind răsplătiți cu rezultate pe măsura efortului depus.
Unii cu experiență din anii trecuți, alții pentru întâia oară la o astfel de competiție, ștefăniștii pășesc încrezători pe drumul spre succes. Felicitări tuturor pentru reușită! Suntem mândri de voi și vă ținem pumnii să obțineți cele mai bune rezultate", au subliniat reprezentanții instituției.
Elevii sunt pregătiți de prof. Radu Ciumașu, un reper de excelență în rândul cadrelor didactice din Cetatea Mușatinilor.
De menționat că la ediția din 2023, de la Pitești, județul Argeș, elevul militar Rareș Mihail Penduș a obținut premiul I.
Anul acesta, competiția se va desfășura în perioada 25 – 30 aprilie, în Constanța.
Potrivit regulamentului, la etapa naţională se susțin două probe: proba teoretică – cu o pondere de 75% în punctajul final și proba practică - cu o pondere de 25% în punctajul final.
Durata probei teoretice este de trei ore. Proba practică are două componente: proba practică de teren, cu o durată stabilită în funcție de traseul și de punctele de observație stabilite de Comisia Centrală, dar care nu poate să depășească opt ore; proba practică scrisă, care se desfășoară după proba practică de teren și are o durată de 90 minute.